SKRIFTLIG FORESPØRGSEL E-2457/00

af Elizabeth Lynne (ELDR) til Kommissionen

(24. juli 2000)

Om: Udryddelse af tuberkulose

I den erklæring, der for nylig blev fremsat på 2000-topmødet mellem EU og USA i Queluz, blev EU's forpligtelse til at bekæmpe HIV/AIDS, malaria og tuberkulose endnu en gang slået fast.

Kan Kommissionen i særdeleshed, hvad angår tuberkulose, bekræfte, hvilke praktiske foranstaltninger der rent faktisk vil blive truffet for at bidrage til udryddelsen af denne sygdom, navnlig i Afrika og Asien, og hvor mange midler der vil blive afsat til programmer på dette område?

Verdenssundhedsorganisationen (WHO) har udtalt, at en ufuldstændig og dårligt overvåget behandling af TB er værre end slet ingen behandling. WHO's anbefalede behandlingsstrategi med henblik på konstatering og helbredelse af TB er DOTS (directly observed treatment short course). Er Kommissionen enig i, at DOTS-strategien er den mest effektive metode til konstatering og helbredelse af tuberkulose?

Svar afgivet på Kommissionens vegne af Poul Nielson

(25. september 2000)

Tuberkulose (TB) kan i de fleste tilfælde helbredes, hvis medicinen tages regelmæssigt under hele sygdomsforløbet. Der opstår problemer, hvis der sker afbrydelser i tilførslen, eller hvis patienten standser behandlingen, når han har det bedre. Dette kan bevirke, at TB-bacillen udvikler resistens over for medicinen. DOTS (directly observed treatment, short-course) er den standardbehandling mod tuberkulose, der anbefales af Verdenssundhedsorganisationen (WHO) og er blevet udviklet efter 20 års erfaring. Denne metode anvendes i de fleste lande i Afrika og Asien

og får EU-støtte. TB-kontrol er en integrerende del af sundhedssystemerne. Reel TB-kontrol og -behandling bør indgå i ethvert lands sundhedsprogram og finansieres over det nationale budget. Da der imidlertid er store behov, men utilstrækkelige sundhedsbudgetmidler, har TB-programmer ofte, især i udviklingslandene, beroet på ekstern donorbistand.

Mange af Fællesskabets initiativer er vigtige for tuberkulosekontrollen i Europa og i resten af verden. Blandt fællesskabsinitiativer, der er koncentreret om Europa, kan nævnes Fællesskabets net til epidemiologisk overvågning af og kontrol med overførbare sygdomme i Fællesskabet(1), der skaber permanente forbindelser mellem institutter og offentlige sundhedsmyndigheder, der beskæftiger sig med infektionssygdomme, samt EF- handlingsprogrammet vedrørende forebyggelse af AIDS og visse andre smitsomme sygdomme(2), der skaffer finansiel støtte til projekter som Euro-TB (TB-overvågning i 51 lande i WHO's europæiske region, der også omfatter mange asiatiske lande).

Fællesskabet yder omfattende støtte til styrkelse af sundhedssystemerne, herunder TB-kontrol, i udviklingslandene. Det har været en bevidst politik fra Fællesskabets side at koncentrere støtten om sundhedssystemerne som helhed. Derfor foreligger der ikke specifikke tal for udgifterne til TB på Fællesskabets udviklingsbudget. Fællesskabets forpligtelser vedrørende sundheds-, AIDS- og befolkningsanliggender beløb sig i 1998 til langt over 700 mio. EUR fordelt på over 100 udviklingslande.

Når der er tale om specifikt forskningssamarbejde med udviklingslandene med særligt sigte på at udvikle og teste nye medikamenter, diagnoser og vacciner, forvaltes dette via Fællesskabets almindelige forskningsbudget. I perioden 1994 til 1998 var forskningsudgifterne til TB ca. 3,5 mio. EUR.

Derudover er Kommissionen nu ved at udarbejde en meddelelse, der skal forelægges Rådet og omhandler forslag til hurtigt indgreb mod alvorlige smitsomme sygdomme (TB, malaria og HIV/AIDS) inden for rammerne af fattigdomslempelse. Det nye fællesskabsinitiativ rummer muligheder for nye sammenhængende strategier til bekæmpelse af sygdommen. Kommissionen vil sammen med WHO og FN-programmet om AIDS afholde en rundbordsdiskussion på højt niveau om dette initiativ den 28. september 2000.

(1) Europa-Parlamentets og Rådets beslutning nr. 98/2119/EF af 24. september 1998, EFT L 268 af 3.10.1998.

(2) Europa-Parlamentets og Rådets afgørelse nr. 96/647/EF af 29. marts 1996, EFT L 95 af 16.4.1996.